การันตีวิกฤตยูโรโซนไม่ระคายผิวเลิกจ้าง
“เผดิมชัย” ยันวิกฤตยูโรโซน ยังไม่กระทบเลิกจ้างแรงงานในขณะนี้
26 มิ.ย. 2555

“เผดิมชัย” ยันวิกฤตยูโรโซน ยังไม่กระทบเลิกจ้างแรงงานในขณะนี้
นายเผดิมชัย สะสมทรัพย์ รมว.แรงงาน เปิดเผยว่า ขณะนี้วิกฤตเศรษฐกิจยูโรโซนยังไม่มีผลกระทบต่อการเลิกจ้างแรงงานในโรงงานที่ผลิตสินค้าไปขายในยุโรป แต่ตนได้สั่งการให้ไปรวบรวมข้อมูลว่ามีแรงงานที่เสี่ยงได้รับผลกระทบจากวิกฤตรอบนี้หรือไม่ เพราะจากวิกฤตยูโรโซน กลุ่มสินค้าที่ได้รับผลกระทบมากสุด คือ ฮาร์ดดิสก์ไดรฟ์ 
“เราเป็นฐานการผลิตฮาร์ดดิสก์ไดรฟ์ 25% ของโลก เมื่อยุโรปมีปัญหาจึงได้รับผลกระทบหนักสุด ทั้งการส่งออกทางตรงและทางอ้อม ซึ่งผู้ผลิตเองกำลังปรับตัวอยู่ โดยหาตลาดใหม่มาทดแทน” นายเผดิมชัย กล่าว
นอกจากนี้ ปัจจุบันมีแรงงานไทยไปทำงานในยุโรปน้อยมาก วิกฤตยูโรโซนจึงไม่กระทบภาพรวมการจ้างแรงงานไทยนัก ขณะที่หลายประเทศมีความต้องการแรงงานไทย เช่น ลิเบีย และมาเก๊า 
นายเผดิมชัย กล่าวว่า จากวิกฤตยูโรโซนและนโยบายค่าจ้างขั้นต่ำ 300 บาท ยังไม่มีโรงงานใดร้องมาที่กระทรวงแรงงานเพื่อขอรับความช่วยเหลือกรณีมีการเลิกจ้างแรงงาน ขณะที่สถานการณ์แรงงานไทยถือว่าขาดมาก โดยเฉพาะแรงงานที่มีทักษะฝีมือในอุตสาหกรรมยานยนต์ อิเล็กทรอนิกส์ และอุตสาหกรรมก่อสร้าง
ทั้งนี้ กลุ่มอุตสาหกรรมที่อาจมีผลต่อการเลิกจ้างมี 10 กลุ่ม เช่น สิ่งทอ พลาสติก วัสดุก่อสร้าง อัญมณี เครื่องหนัง สิ่งพิมพ์ เฟอร์นิเจอร์ เครื่องใช้ไฟฟ้า ยานยนต์ และคอมพิวเตอร์